Kommissionens beslutning

af 5. april 2000

om ændring af beslutning 91/516/EØF om listen over råvarer, som det er forbudt at anvende i foderblandinger

(meddelt under nummer K(2000) 930)

(EØS-relevant tekst)

(2000/285/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 79/373/EØF af 2. april 1979 om handel med foderblandinger(1), senest ændret ved direktiv 98/87/EF(2), særlig artikel 10, litra e), og

ud fra følgende betragtninger:

(1) Fodermidler må kun omsættes i EF, hvis de er af sund og sædvanlig handelskvalitet. Fodermidler må ikke udgøre nogen fare for dyrs eller menneskers sundhed.

(2) Kommissionens beslutning 91/516/EØF af 9. september 1991 om listen over råvarer, som det er forbudt at anvende i foderblandinger(3), senest ændret ved beslutning 1999/420/EF(4), indeholder en liste over fodermidler, som det er forbudt at anvende i foderblandinger.

(3) Erfaringen har vist, at det af hensyn til folke- og dyresundheden er nødvendigt at forbedre sikkerheden omkring fodermidler, der anvendes i foder, især på baggrund af nylige rapporter om, at der er blevet anvendt slam fra rensningsanlæg i foder.

(4) Intet affald, der opsamles under og/eller stammer fra de forskellige faser af spildevandsrensningen (fysisk, kemisk eller biologisk), kan betragtes som et acceptabelt produkt til anvendelse i foder, uanset om dette affald videreforarbejdes, og uanset hvor spildevandet stammer fra.

(5) Selv om beslutning 91/516/EØF forbyder anvendelsen af slam fra rensningsanlæg som fodermidler i foderblandinger, indeholder den ikke en definition af "slam" eller "spildevand". Det bør derfor specificeres i beslutningen, at forbuddet gælder ikke blot bundfald fra den "biologiske rensning", men også andet affald, der opsamles under forbehandlingen og under andre fysiske og kemiske behandlinger af spildevandet. Endvidere bør det pointeres, at ordet "spildevand" ikke kun gælder spildevand fra kommunale spildevandsanlæg, men også andet spildevand, herunder fra behandlingsanlæg på virksomheder, der forarbejder animalske produkter.

(6) Rådets direktiv 90/667/EØF af 27. november 1990 om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst af patogener i foder fremstillet af dyr, herunder fisk, og om ændring af direktiv 90/425/EØF(5), senest ændret ved akten vedrørende Østrigs, Finlands og Sveriges tiltrædelse, fastsætter krav til virksomheder, der forarbejder animalsk affald.

(7) I Rådets direktiv 91/271/EØF af 21. maj 1991 om rensning af byspildevand(6) defineres det, hvad det forstås ved "byspildevand", "husspildevand" og "industrispildevand".

(8) I Rådets direktiv 98/83/EF af 3. november 1998 om kvaliteten af drikkevand(7) fastsættes det, hvilke krav der skal opfyldes, for at vand kan betragtes som "sundt og rent".

(9) I Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer(8) er det fastsat, at "rent havvand" ikke indeholder mikrobiologisk kontamination, skadelige stoffer og/eller toksikologisk, marint plankton i sådanne mængder, at den sundhedsmæssige kvalitet af fiskene eller fiskerivarerne forringes.

(10) Disse bestemmelser er foreløbige og bør tages op til revision på baggrund af en fremtidig ændring af Rådets direktiv 95/69/EF af 22. december 1995 om betingelser og bestemmelser for godkendelse og registrering af visse foderstofvirksomheder og mellemhandlere og om ændring af direktiv 70/524/EØF, 74/63/EØF, 79/373/EØF og 82/471/EØF(9). Ved en sådan ændring kunne der fastsættes betingelser for godkendelse af fabrikanter af visse fodermidler.

(11) De i denne beslutning fastsatte foranstaltninger er i overensstemmelse med udtalelse fra Den Stående Foderstofkomité -

VEDTAGET FØLGENDE BESLUTNING:

Artikel 1

Punkt 5 i bilaget til beslutning 91/516/EØF affattes således:

"5. Alt affald fra de forskellige faser af rensningen af by-, hus- og industrispildevand(10), uanset om dette affald videreforarbejdes, og også uanset hvor spildevandet stammer fra.

Udtrykket 'spildevand' omfatter ikke 'procesvand', dvs. vand fra uafhængige ledninger i levnedsmiddel- eller foderstofvirksomheder. Når disse ledninger forsynes med vand, skal det være sundt og rent vand(11). Ledninger i fiskerivirksomheder kan også forsynes med rent havvand(12). Procesvand må kun indeholde foderstof- eller levnedsmiddelmateriale og skal være teknisk frit for rensemidler, desinfektionsmidler og andre stoffer, der ikke er tilladt i retsforskrifterne for foder.

Animalske materialer i procesvandet skal behandles som foreskrevet i Rådets direktiv 90/667/EØF."

Artikel 2

Denne beslutning får virkning fra den 1. august 2000.

Artikel 3

Denne beslutning er rettet til medlemsstaterne.

Udfærdiget i Bruxelles, den 5. april 2000.

På Kommissionens vegne

David Byrne

Medlem af Kommissionen

(1) EFT L 86 af 6.4.1979, s. 30.

(2) EFT L 318 af 27.11.1998, s. 43.

(3) EFT L 281 af 9.10.1991, s. 23.

(4) EFT L 162 af 18.6.1999, s. 69.

(5) EFT L 363 af 27.12.1990, s. 51.

(6) EFT L 135 af 30.5.1991, s. 40.

(7) EFT L 330 af 5.12.1998, s. 32.

(8) EFT L 268 af 24.9.1991, s. 15.

(9) EFT L 332 af 30.12.1995, s. 15.

(10) Som defineret i artikel 2 i Rådets direktiv 91/271/EØF af 21. maj 1991 om rensning af byspildevand.

(11) Som specificeret i artikel 4 i Rådets direktiv 98/83/EF af 3. november 1998 om kvaliteten af drikkevand.

(12) Som defineret i artikel 2 i Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer.